वडनगर (गुजरात)। नरेंद्र मोदी देश के प्रधानमंत्री बनने के बाद आज पहली बार अपने गृहनगर वडनगर पहुंचे, जहां उनका भव्य स्वागत किया गया। इस दौरान प्रधानमंत्री भावुक नजर आए और उन्होंने जनता का अभिवादन किया और कहा कि अपने गांव और अपनों के बीच में अलग सम्मान होता है और अपने गांव आकर उन्हें नयी ऊर्जा मिली है। अपने निर्धारित कार्यक्रम के तहत प्रधानमंत्री मोदी पहले गुंजा गांव में उतरे। यहां से उन्होंने वडनगर तक रोड शो किया। करीब 6 किलोमीटर लंबे रोड शो के दौरान पीएम मोदी अपनी गाड़ी में खड़े रहे और रास्ते में खड़े लोगों का अभिवादन किया। वडनगर पहुंचने पर पीएम मोदी अपने स्कूल पहुंचे। बी एम हाईस्कूल के गेट पर पहुंचकर मोदी जमीन पर बैठ गए और वहां की मिट्टी को माथे पर लगाया।